-	Er det ikke fra 1943, lyder det fra Kim Bjerre, som er fisker ved Thorupstrand. Det er spillet, som trækker fiskerbådene i vandet, han taler om. Han konstaterer i samme ombæring, at det er hårdt tiltrængt med et nyt af slagsen. -	Det hele er ved at være slidt op, og måske også lidt farligt at blive ved at køre med. Målet er et nyt elektrisk spil, og derfor har fiskerne på Thorupstrand, eller Gutter fra Kutterne, som mange kender dem som, startet en indsamling. Stort beløb Hele beløbet for et nyt spil er i omegnen af 6,5 millioner kroner, og derfor har både Claus Sørensen-fonden, Norlys, Jammerbugt Kommune og EU-midler været i spil - det betyder, at der nu "kun" mangler omkring en halv million kroner. Derudover har en crowdfunding-kampagne på bare otte dage kastet 70.000 kroner af sig – fra helt almindelige danskere, som gerne vil støtte fiskerne. -	Pengene er både fra lokale, men også fra hele Danmark, der støtter op om os. Det er en fed opbakning at få, og det giver en tro på, at det nok skal lykkes, fortæller Bo Olsen, som også er en af de lokale fiskere. Hvis alle pengene kan findes, kan det nye spil blive en realitet i det nye år. -	April eller maj-måned er vi nok helt oppe at køre med det – hvis leverancerne holder, siger Kim Bjerre. Fremtidssikring Betydningen af et nyt spil til Thorupstrand er ikke til at tage fejl af. -	Hvis det lykkes at få det nye spil, er vi i hvert fald fremtidssikret i hele vores tid, lyder vurderingen fra Kim Bjerre. Og Bo Olsen er enig. -	De næste 40-50 år ville der ikke skulle laves det store, slutter han.

Opsummering:
Fiskerne på Thorup Strand samler penge ind til et nyt spil, der kan trække bådene i vandet. Det er helt afgørende for deres fremtid, at det kommer på plads, og heldigvis har de oplevet stor velvilje blandt folk fra hele Danmark.